Companiile străine au făcut investiţii directe în România în valoare de 3,928 miliarde euro în primele 11 luni din 2016, în creştere cu 22% faţă de aceeaşi perioadă a anului anterior şi care reprezintă un nivel-record al ultimilor opt ani, potrivit datelor publicate vineri de Banca Naţională a României (BNR).

În primele 11 luni ale anului 2015, investiţiile străine au fost de 3,218 miliarde euro, potrivit calculelor News.ro, pe baza seriilor revizuite ale BNR.

"Investiţiile directe ale nerezidenţilor în România au însumat 3.928 milioane euro, din care participaţiile la capital (inclusiv profitul reinvestit net estimat) au însumat 3.089 milioane euro, iar creditele intragrup au înregistrat valoarea netă de 839 milioane euro", a precizat banca centrală.

Potrivit seriilor lunare revizuite publicate de BNR, investiţiile străine au fost de 3,736 miliarde euro după primele zece luni din 2016.

Astfel, în noiembrie 2016, valoarea investiţiilor străine directe a fost de circa 192 milioane euro, arată calculele News.ro. De obicei, cifrele sunt revizuite, uneori chiar semnificativ, în lunile următoare de către banca centrală.

În 2015, investiţiile străine directe în România au crescut la 3,46 miliarde de euro, arată datele revizuite publicate în septembrie de către BNR.

Nivelul din 2015 a fost unul record după 2009, când investiţiile străine directe în România au însumat 3,49 miliarde euro. Nivelul maxim istoric a fost înregistrat în 2008, când firmele străine au investit în România 9,5 miliarde euro.

Investiţiile străine directe sunt considerate cele mai benefice investiţii realizate de companii străine într-o economie, deoarece sunt realizate pe termen lung şi au, de obicei, efecte pozitive asupra economiei şi salariilor.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.